अपने वक़्त के मर्दवादी दबदबों के उलट, लोहिया खुद को आधा स्त्री और आधा पुरुष के रूप में देखते थे। ‘मार्क्स, गांधी एंड सोशलिज्म’ की भूमिका में उन्होंने कहा है कि लैंगिक असमानता ही हर अन्याय की जड़ में है। उन्होंने देखा था कि सामूहिक जीवन में स्त्रियों की भागीदारी बेहद सीमित है– यहां तक कि रूस और अमेरिका जैसे देशों में भी, जो लैंगिक समानता हासिल करने का दावा करते हैं। लोहिया को पक्का यकीन था कि जाति और लैंगिक आधार पर भारत में जो अलगाव हुआ वही मुख्य रूप से इसके पतन के लिए जिम्मेदार है। गरीबी के खिलाफ कोई युद्ध भी तब तक बेमानी है जब तक कि इन दो प्रमुख सामाजिक वर्गीकरणों के खिलाफ जागरूक होकर लगातार संघर्ष नहीं किया जाता। गांधीजी की ही तरह, लोहिया चाहते थे कि महिलाएं भी राजनीतिक तौर पर सक्रिय हों और नागरिक अवज्ञा जैसे आन्दोलनों में भाग लें। लोहिया का ख़याल था कि जहां भी महिलाएं किसी नागरिक प्रतिरोध में ठीकठाक संख्या में खड़ी होंगी वहां गली-मोहल्ले के झगड़े या हिंसा के आसार बहुत कम हो जाएंगे। इस मायने में महिलाएं पुरुषों के मुकाबले नागरिक प्रतिरोध की कहीं अधिक सच्ची प्रतिनिधि हैं।